Date: 1430
Issuing place: Stockholm
Country: Ruotsi
Language: saksa
Document type: Keskushallinto, Kirjeet

Johannes, van Godes gnaden ertszebisschop to Upsale, Thomas, to Strengnis bischop van dersulven gnade. Vruntliken grut tovoren mit vormoge alles gudes. Leven vrundes. Juwer geleve begere wy to wetende, wo dat vor uns geweset is her Cristern Nigelsson, ritter und hovetman to Wiborge, und hevet uns to erkennende gegeven und vorstan laten also umme twedracht und unwillen, de upgestan is twisschen eme und juw, mit groter claghe in der mathe, dat em und synen undersaten, de he to vordegedingen hevet van unses gnedegen hern des koninges wegen, grot vordreth, wedderstalt und unrecht gescheen und weddervaren is, und he uns heft to erkennen gegeven, wo he dat juwer geleve vaken gescreven und kunt gedan heft, ok wo he waken is overbodich gewesen und noch is, mit juw up ene mogelike stede to dage to komende, de jw to beiden siden bequeme were, und dar rechtes to geneten und to entgelden. Dat eme doch noch tor tid nicht weddervaren is noch en konde, und he doch to twen tiden dar grote koste und terynge umme gedan heft, dat bewislik is etc. Ok claget he, dat degenne, de eme schuldich sint van rechter schult in der vorscreven stat Revell, eme nicht mogen betalen, ok den he dar schuldich is, dat ere nicht konnen noch doren entfan, wente alle dat gud, dat he dar ju sendet und gerne senden wolde, dat werd gehindert und besath. Ok mogen syne undersaten darsulves nicht vryg aff und to zegelen, so woll also ander inwoner desser rike, in dersulven vruntschop, handelinge und leve, also wy hopen, dat unse here de koning und wy alle mit jw inne sitten. Und de sake und de clage is vill groter und meer, de uns desulve her Cristern heft to erkennen gegeven, wen hir geroret is, dat to lank to scriven were etc. Mit welker vorscreven claghe he wolde vor unses heren des koninges gnaden getogen hebben, des wy nicht steden noch tolaten wolden, dat wy umme lever naberschop und juwer geleve willen geschuttet hebben, umme dat dar vorder neen vordret noch unwille in en queme. Ok was he uns ansinende, dat he mochte juwe und juwer inwoner gud, wor he dat dervreschen konde, hir und in den riken bekummeren, und nachdem dat he und de syne juwe stat Revell solden miden, dat wy denne und de unse dergeliken Revell vorscreven wedder mydeden und nicht en sochten. Dat wy ok noch tor tid nicht tolaten willen noch en wolden umme juwer geleve willen, also vorscreven steit, wente so lange dat wy van ju ene gutlike und leflike antwort wedderkrigen. Worumme, leven vrundes, begere und bidden wy mit vlitegen beden, dat gi mit her Cristern vorbenomet vorramen ene legelike bequeme steden beiden parten und ene bescheden tid in kort, so dat de unwille und twedracht twesschen jw in vruntschop und leve heengelecht werde und de gude naberschop stede und vast blive, so dat her Cristern des ok vordermer nicht clagen en dorve. Welk wy gerne wedder in enem geliken ofte groteren, wor sik dat gevallen kan, vorschulden willen. Hirmede weset Gode almechtich bevolen to langen salgen tiden. Screven tom Holme anno etc. im xxx(ten) jare, an sunte Marcus dage des hilgen ewangelisten. Bendictus Stensson Sture Algutsson riddere, Johannes Kropelin Nicolaus Pusse van wapen. Adress: Den ersamen borgermeisteren und rathmannen der stath Revele mit aller werdicheit littera detur.